wickkiey/tamil-wikipedia-markdown huggingface dataset:
# சிறந்த இயக்குநருக்கான பிலிம்பேர் விருது – தமிழ்



**சிறந்த இயக்குநருக்கான பிலிம்பேர் விருது – தமிழ்** என்பது பிலிம்பேர் என்ற இதழால் 1972 ஆம் ஆண்டு முதல் வருடாந்தம் தென்னிந்திய பிலிம்பேர் விருதுகள் பிரிவின் கீழ் வழங்கப்படும் விருதாகும். இவ்விருது தமிழகத் திரைப்படத்துறையில் சிறந்த திரைப்படஇயக்குநருக்கு வழங்கப்படுகிறது. இயக்குநர் பாலசந்தர் ஏழு முறை பெற்று இவ்விருதை அதிகமுறை பெற்றவர்களின் பட்டியலில் முதலிடத்தில் உள்ளார்.  

## விருது பெற்றவர்கள்
| ஆண்டு | இயக்குநர் | திரைப்படம் | மேற்கோள்கள் |
| --- | --- | --- | --- |
| 2018 | ராம்குமார் | *ராட்சசன்* |  |
| 2017 | புஷ்கர் - காயத்ரி | *விக்ரம் வேதா* |  |
| 2016 | மணிரத்னம் | *காற்று வெளியிடை* |  |
| 2015 | எம். ராஜா | *தனி ஒருவன்* |  |
| 2014 | ஏ. ஆர். முருகதாஸ் | *கத்தி* |  |
| 2013 | பாலா | *பரதேசி* |  |
| 2012 | பாலாஜி சக்திவேல் | *வழக்கு எண் 18/9* |  |
| 2011 | வெற்றிமாறன் | *ஆடுகளம்* |  |
| 2010 | வசந்தபாலன் | *அங்காடித் தெரு* |  |
| 2009 | பிரியதர்சன் | *காஞ்சிவரம்* |  |
| 2008 | சசிகுமார் | *சுப்ரமணியபுரம்* |  |
| 2007 | அமீர் | *பருத்திவீரன்* |  |
| 2006 | வசந்தபாலன் | *வெயில்* |  |
| 2005 | சங்கர் | *அந்நியன்* |  |
| 2004 | சேரன் | *ஆட்டோகிராப்* |  |
| 2003 | பாலா | *பிதாமகன்* |  |
| 2002 | மணிரத்னம் | *கன்னத்தில் முத்தமிட்டால்* |  |
| 2001 | சேரன் | *பாண்டவர் பூமி* |  |
| 2000 | ராஜிவ் மேனன் | *கண்டுகொண்டேன் கண்டுகொண்டேன்* |  |
| 1999 | பாலா | *சேது* |  |
| 1998 | சேரன் | *தேசிய கீதம்* |  |
| 1997 | மணிரத்னம் | *இருவர்* |  |
| 1996 | அகத்தியன் | *காதல் கோட்டை* |  |
| 1995 | மணிரத்னம் | *பம்பாய்* |  |
| 1994 | சங்கர் | *காதலன்* |  |
| 1993 | சங்கர் | *ஜென்டில்மேன்* |  |
| 1992 | மணிரத்னம் | *ரோஜா* |  |
| 1991 | மணிரத்னம் | *தளபதி* |  |
| 1990 | மணிரத்னம் | *அஞ்சலி* |  |
| 1989 | பாலசந்தர் | *புதுப்புது அர்த்தங்கள்* |  |
| 1988 | மணிரத்னம் | *அக்னி நட்சத்திரம்* |  |
| 1987 | மணிரத்னம் | *நாயகன்* |  |
| 1986 | மணிரத்னம் | *மௌன ராகம்* |  |
| 1985 | பாசில் | *பூவே பூச்சூடவா* |  |
| 1984 | பாலசந்தர் | *அச்சமில்லை அச்சமில்லை* |  |
| 1983 | ஏ. ஜெகந்நாதன் | *வெள்ளை ரோஜா* |  |
| 1982 | பாலு மகேந்திரா | *மூன்றாம் பிறை* |  |
| - | 1981 | பாலசந்தர் | *தண்ணீர் தண்ணீர்* |
| - | 1980 | பாலசந்தர் | *வறுமையின் நிறம் சிவப்பு* |
| 1979 | மகேந்திரன் | *உதிரிப்பூக்கள்* |  |
| 1978 | பாரதிராஜா | *சிகப்பு ரோஜாக்கள்* |  |
| 1977 | எஸ். பி. முத்துராமன் | *புவனா ஒரு கேள்விக்குறி* |  |
| 1976 | எஸ். பி. முத்துராமன் | *ஒரு ஊதாப்பூ கண் சிமிட்டுகிறது* |  |
| 1975 | பாலசந்தர் | *அபூர்வ ராகங்கள்* |  |
| 1974 | பாலசந்தர் | *அவள் ஒரு தொடர்கதை* |  |
| 1973 | ஏ. சி. திருலோகச்சந்தர் | *பாரத விலாஸ்* |  |
| 1972 | பி. மாதவன் | *ஞான ஒளி* | } |
# அர்ப்பணவாழ்வுச் சபைகள்

**அர்ப்பணவாழ்வுச் சபைகள்** என்பன கத்தோலிக்க திருச்சபையில் சட்டப்படி நிறுவப்பட்ட துறவற சபைகள் ஆகும். இவ்வகைச்சபைகளின் உறுப்பினர்கள் நற்செய்தி அறிவுரைகளான கற்பு, ஏழ்மை, கீழ்படிதலைச் சபைகளின் உரிய சட்டங்களுக்கேற்ப, வார்த்தைப்பாடுகள் அல்லது ஏனைய புனிதப் பிணைப்புகளால் வெளிப்படையாய் ஏற்றுக்கொள்கின்றனர். திருச்சபைச் சட்ட விதி எண் 573–730களில் இவ்வகை சபைகளுக்கான வழிகாட்டுதல்கள் உள்ளன.  

கத்தோலிக்க திருச்சபையில் அர்ப்பணவாழ்வுச் சபைகள் பல வகைகளில் உள்ளன:  

- **உலகுசாரா சபை**: இவ்வகைச்சபைகளின் உறுப்பினர்கள் உலகிலிருந்து பிரிந்து வெளிப்படையான துறவற வார்த்தைப்பாடுகள் அளித்து தங்களுக்கு உரித்தான முறையில் சகோதர வாழ்வைப் பொதுவில் வாழ்ந்து அமைப்புச்சட்டங்களைக் கடைப்பிடிப்பதன் மூலம் அன்பின் நிறைவை அடைய முனைகின்றனர். இவ்வகை சபைகளுக்கான வழிகாட்டுதல்கள் திருச்சபைச் சட்ட விதி எண் 607–709களில் உள்ளன.
- **உலகுசார் சபை**: இதில் கிறிஸ்தவ விசுவாசிகள் உலகில் வாழ்ந்து கொண்டே அன்பின் நிறைவுக்கு முயற்சி செய்கின்றனர். உலகின் புனிதப்படுத்துதலுக்கு சிறப்பாக அதன் உள்ளிருந்தவாறே உழைக்கின்றனர். உலகுசார் சபையின் ஓர் உறுப்பினரது அர்ப்பணம் அவர் பொதுநிலையினராயினும் அல்லது திருப்பணியாளராயினும் இறைமக்களது நடுவில் அவருக்குரிய திருச்சபைச் சட்டமுறையான நிலையை மாற்றுவது இல்லை.

மறைமாவட்ட ஆயர்கள், தங்கள் சொந்த ஆளுகை எல்லையில், அர்ப்பணவாழ்வுச் சபைகளை திருத்தூதரக ஆட்சிப்பீடத்தைக் கலந்தாலோசித்து நிறுவலாம். அர்ப்பணவாழ்வுச் சபைகள் மற்றும் மறைத்தூதுப்பணி வாழ்வுச் சமூகங்களுக்கான பேராயம் இவ்வகைச்சபைகளை மேற்பார்வையிடும் உரோமைச்செயலகம் ஆகும்.
# மறைத்தூதுப்பணி வாழ்வுச் சமூகங்கள்

**மறைத்தூதுப்பணி வாழ்வுச் சமூகங்கள்** என்பன கத்தோலிக்க திருச்சபையில் ஒரே நோக்கோடு சகோதர வாழ்வு வாழும் ஆண்களையும் பெண்களையும் குறிக்கும். இவற்றின் உறுப்பினர்கள் தம் சமூகத்திற்கு உரித்தான மறைத்தூதுப்பணி நோக்கத்தைப் பின்தொடர்கின்றனர். தங்களுக்கு உரித்தான முறையில் சகோதர வாழ்வைப் பொதுவில் வாழ்ந்து அமைப்புச்சட்டங்களைக் கடைப்பிடிப்பதன் மூலம் அன்பின் நிறைவை அடைய முனைகின்றனர். மறைமாவட்ட ஆயரின் எழுத்து வடிவ முன்ஒப்புதலுடன் இவ்வகை சமூகங்கள் நிறுவப்படலாம்.  

மறைத்தூதுப்பணி வாழ்வுச் சமூகங்கள் அர்ப்பணவாழ்வுச் சபைகளை ஒத்திருந்தாலும். இவற்றிற்கிடையே பல வேறுபாடுகள் உள்ளன; அவற்றுள் சில:  
- அர்ப்பணவாழ்வுச் சபைகளைப்போல அல்லாமல் மறைத்தூதுப்பணி வாழ்வுச் சமூகங்களின் உறுப்பினர்கள் துறவற வார்த்தைப்பாடுகள் அளிப்பதில்லை.
- மறைத்தூதுப்பணி வாழ்வுச் சமூகங்களின் உறுப்பினர்கள் உலகியல் சார்ந்த சொத்துக்களை ஈட்ட உடைமையாக்க நிர்வகிக்க மற்றும் உடைமை மாற்றம் செய்ய தகுதி பெற்றுள்ளனர். (ஆனால் சமூகத்தின் பொருட்டு அவர்களிடம் வரும் எதுவும் சமூகத்திற்கே சொந்தமானது.)

ஓர் அர்ப்பணவாழ்வுச் சபைக்கு மாறுவதற்குகோ அல்லது அதிலிருந்து ஒரு மறைத்தூதுப்பணி வாழ்வுச் சமூகத்திற்கு மாறுவதற்கோ திருஆட்சிப்பீடத்தின் அனுமதி தேவை. அர்ப்பணவாழ்வுச் சபைகள் மற்றும் மறைத்தூதுப்பணி வாழ்வுச் சமூகங்களுக்கான பேராயம் இவ்வகைச்சபைகளை மேற்பார்வையிடும் உரோமைச்செயலகம் ஆகும்.
# ஜார்ஸ் போலான்ஸ்கி



**ஜார்ஸ் போலான்ஸ்கி** (Georges Wolinski 28 சூன் 1934 - 7 சனவரி 2015) என்பவர் பிரஞ்சு கேலிச்சித்திர வரை கலைஞர் ஆவார். பிரஞ்சு அங்கத இதழான சார்லி எப்டோவில் பல ஆண்டுகளாகக் கருத்துப் படங்கள் வரையும் ஓவியராக இருந்தார். 2015 ஆம் ஆண்டு சனவரித் திங்கள் 7 ஆம் நாளில் பாரிசு நகரில் சார்லி எப்டோ அலுவலகத்தில் புகுந்து வன்முறைக் கொலையாளிகள் நடத்திய தாக்குதலில் கொல்லப்பட்டார்..  

## பிறப்பும் இளமைக்காலமும்

ஜார்ஸ் போலான்ஸ்கி துனிசியாவில் பிறந்தார்.யூத மதத்தைச் சேர்ந்த துனிசியா அம்மாவுக்கும் அதே மதத்தைச் சேர்ந்த போலந்து நாட்டு அப்பாவுக்கும் பிறந்தார். இளமைக் காலம் துனிசியாவில் கழிந்தது. 1952 ஆம் ஆண்டில் சிற்பக் கலை பயிலும் நோக்கத்தில் பாரிசுக்குச் சென்றார். ஆனால் அங்கு சென்றதும் கருத்துப் (கார்டூன்) படங்கள் வரைவதில் ஆர்வம் ஏற்பட்டது.  

## இதழ்ப் பணி

1958 இல் ரசுடிகா என்னும் இதழுக்கு கருத்துப் படங்கள் எழுதினார். 1960 இல் அரசியல் நிகழ்வுகளைப் பகடியும் நையாண்டியும் செய்து  
படங்கள் வரைந்தார். ஹராகிரி என்னும் அங்கத இதழில் அரசியல், பாலியல் தொடர்புள்ள செய்திகளை நக்கல் அடித்து எழுதினார் பிரான்சில் நடந்த மாணவாகள் போராட்ட நிகழ்வின்போது ஏராளமான கார்ட்டூன்களைப் படைத்தார். சார்லி எப்டோ என்னும் அங்கத இதழில் பதிப்பாளாராகவும் கார்ட்டூனிச்டாகவும் பல ஆண்டுகள் இருந்து தம் பணியைச் செய்தார் கம்போடியா, காபூல், கியூபா, தாய்லாந்து ஆகிய நாடுகளில் பயணம் செய்து தம் அனுபவங்களையும் கருத்துகளையும் கார்ட்டூன்கள் மூலம் வெளிப்படுத்தினார். இந்தியாவுக்கு 2008 ஆம் ஆண்டில் வந்தார்.
# மார்க் ஸ்ட்ரோங்



**மார்க் ஸ்ட்ரோங்** (பிறப்பு: 5 ஆகஸ்ட் 1963) ஒரு இங்கிலாந்து நாட்டுத் திரைப்பட நடிகர் மற்றும் குரல் நடிகர் ஆவார். இவர் கிங்க்ஸ்மேன்: த சீக்ரெட் சர்வீஸ் போன்ற பல திரைப்படங்களில் நடித்துள்ளார்.  

## ஆரம்பகால வாழ்க்கை
மார்க் ஸ்ட்ரோங் 5 ஆகஸ்ட் 1963ஆம் ஆண்டு லண்டனில் பிறந்தார். இவரின் தாயார் ஆஸ்திரேலியன் மற்றும் தந்தை இத்தாலியன்.
# தரோன் எகேர்டன்



**தரோன் எகேர்டன்** (பிறப்பு: 10 நவம்பர் 1989) ஒரு வேல்ஸ் நாட்டுத் திரைப்பட நடிகர் ஆவார். இவர் கிங்க்ஸ்மேன்: த சீக்ரெட் சர்வீஸ் போன்ற சில திரைப்படங்களில் நடித்துள்ளார். இவர் தி ஸ்மோக் போன்ற தொலைக்காட்சி தொடர்களிலும் நடித்துள்ளார்.  

## திரைப்படங்கள்
| 2012 | பாப் | ஆண்டி | குறும்படம் |
| --- | --- | --- | --- |
| 2013 | ஹீரியப்ட்டர் | குறும்படம் |  |
| 2015 | கிங்க்ஸ்மேன்: த சீக்ரெட் சர்வீஸ் | கேரி |  |
| 2015 | டேச்டமென்ட் ஒப் யூத் | எட்வர்ட் பிரிட்டின் | தயாரிப்பில் |
| 2015 | லெஜண்ட் | எட்வர்ட் "மேட் டெடி" ஸ்மித் | தயாரிப்பில் |

## சின்னத்திரை
| 2013 | லீவிஸ் | லியாம் ஜே | 2 அத்தியாயங்கள்
"தி ராம்ப்ளிங் பாய்: பாகம் 1", "தி ராம்ப்ளிங் பாய்: பகுதி 2" |
| --- | --- | --- | --- |
| 2014-தொடக்கம் | தி ஸ்மோக் | டென்னிஸ் | முக்கியக் கதாபாத்திரம்
8 அத்தியாயங்கள் |
# நமஸ்தே தெலுங்கானா



**நமஸ்தே தெலங்காணா** என்பது தெலுங்கு மொழியில் வெளியாகும் நாளேடாகும். இது 2011ஆம் ஆண்டின் ஜூன் ஆறாம் நாளில் தொடங்கப்பட்டது.  

இது தெலங்காணாவின் பத்து மாவட்டங்களிலும் பதிப்பாகிறது.  

## நாளேட்டின் பிரிவுகள்
| செய்திப் பிரிவு | வெளியாகும் செய்தி | வெளியாகும் நாள் |  |
| --- | --- | --- | --- |
| தெலங்காணா | தெலங்காணாவைப் பற்றி | எல்லா நாட்களும் |  |
| துனியா | பன்னாட்டு செய்திகள் | எல்லா நாட்களும் |  |
| கேல் | விளையாட்டு | எல்லா நாட்களும் |  |
| ஜிந்தகி | தெலங்கானாவின் சிறப்பு செய்திகள் | எல்லா நாட்களும் |  |
| பிசி மார்க்கெட் | வணிகம் | எல்லா நாட்களும் |  |
| டாக்கீஸ் | சினிமா | எல்லா நாட்களும் |  |
| ஆவாஜ் | கல்வி, வேலைவாய்ப்பு | எல்லா நாட்களும் |  |
| அல்லரி | சிறுவர்களுக்கான செய்திகள் | ஞாயிறு |  |
| ஜீவனரேக | உடல்நலம் | திங்கள் |  |
| படி | கல்வி | செவ்வாய் |  |
| சலஹா | மருத்துவம் | புதன் |  |
| விஜேத | போட்டித் தேர்வுகள் | வியாழன் |  |
| ஆடபிட்ட | மகளிர் | வெள்ளி |  |
| பூமி | பொருளாதாரம் | சனி | } |
# பூண்டி ஏரி



**பூண்டி ஏரி** அல்லது **சத்தியமூர்த்தி நீர்த்தேக்கம்** என்பது சென்னை நகர மக்களின், குடிநீர்த் தேவைக்காக, சென்னை மாநகராட்சி மேயராக இருந்த சத்தியமூர்த்தியின் முயற்சியால், 14 சூன் 1944ஆம் ஆண்டில், 65 இலட்சம் ரூபாய் செலவில் கட்டித் திறக்கப்பட்டது. இந்நீர்த்தேக்கம் சென்னையிலிருந்து, 60 கி.மீ., தொலைவில் திருவள்ளூர் மாவட்டத்திலுள்ள, பூண்டி எனும் ஊரில் கொற்றலை ஆற்றின் குறுக்கே அமைந்துள்ளது.  

## தெலுங்கு-கங்கைத் திட்டம்
ஆந்திர-தமிழ்நாடு அரசுகளுக்கிடையே ஏற்பட்ட ஒப்பந்தப்படி, 1983ஆம் ஆண்டு, தெலுங்கு கங்கைத் திட்டம் செயல்படுத்தப்பட்ட்து. அதன்படி ஆண்டுதோறும், 12 டி.எம்.சி., நீரை, தமிழகத்திற்கு, ஆந்திரா மாநிலம் வழங்க வேண்டும். ஆந்திர மாநிலம், ஸ்ரீசைலம் நீர்த்தேக்கத்திலிருந்து சோமசீலா, கண்டலேறு அணை வழியாக, 406 கி.மீ., தொலைவு திறந்தவெளி கால்வாயில் பயணித்து, கிருஷ்ணா நீர் தமிழகம் வந்தடைகிறது. பின்பு, தமிழக எல்லையான ஊத்துக்கோட்டை, 'ஜீரோ பாயின்ட்' (Zero Point) என்ற இடத்திலிருந்து, பூண்டி ஏரிக்குத் தண்ணீரை எடுத்துச் செல்ல, 25 கி.மீ., துாரத்திற்குக் கால்வாய் வெட்டப்பட்டுள்ளது.  

## சில குறிப்புகள்
1. அணையின் உயரம் 35 அடி. அணையின் மொத்த கொள்ளளவு, 3,231 மில்லியன் கன அடி-பரப்பளவு 121 ச. கி. மீட்டர்.
1. மழை, கிருஷ்ணா நீர் வரத்தால், அணை நிரம்பினால், பேபி கால்வாய், முதன்மைக் கால்வாய்களின் (Link Canals) மூலம், செம்பரம்பாக்கம் ஏரி, சோழவரம் ஏரி, புழல் ஏரிகளுக்கு தண்ணீர் கொண்டு செல்லப்படுகிறது.
1. இதன் அருகே அமைந்துள்ள தொல்பழங்கால வைப்பகத்தில், ஒன்றரை லட்சம் ஆண்டுகள் பழமையான கற்களால் ஆன ஆயுதங்களும் முதுமக்கள் தாழியும் உள்ளன.
1. இதன் அருகில் பூண்டி ஊன்றீஸ்வரர் கோயில் அமைந்துள்ளது.
1. இந்த ஏரியை வெட்ட பத்து கிராமங்களில் இருந்த மக்களை வெளியேற்றி, வேறு இடங்களுக்குக் குடியமர்த்தினர்.
# டைசல்பூரசு அமிலம்


**டைசல்பூரசு அமிலம்** (*Disulfurous acid*) அல்லது **பைரோசல்பூரசு அமிலம்** (*pyrosulfurous acid*) என்பது கந்தகத்தின் ஆக்சோ அமிலம் ஆகும். இதனுடைய மூலக்கூறு வாய்பாடு H<sub>2</sub>S<sub>2</sub>O<sub>5</sub>. டைசல்பூரசு அமிலத்தின் உப்புகள் டைசல்பைட்டுகள் அல்லது மெட்டாபைசல்பைட்டுகள் எனப்படுகின்றன. டைசல்பூரசு அமிலம், சல்பூரசு அமிலம் (H<sub>2</sub>SO<sub>3</sub>) போன்று இயற்கையில் தனித்த நிலையில் கிடைக்காத போலியான அமிலமாகும்.  
டைசல்பேட்டுக்கு (S<sub>2</sub>O<sub>7</sub><sup>−</sup>) மாறாக டைசல்பைட்டு நேரடியாக இணைக்கப்பட்ட இரண்டு கந்தக அணுக்களைப் பெற்றுள்ளது.
# பொட்டாசியம் சல்பைட்டு


**பொட்டாசியம் சல்பைட்டு** *( Potassium sulfite )* என்பது K<sub>2</sub>SO<sub>3</sub> என்ற மூலக்கூறு வாய்பாடு கொண்ட வேதிச் சேர்மமாகும். பொட்டாசியம் என்ற நேர்மின் அயனி யும் சல்பைட்டு என்ற எதிர்மின் அயனியும் சேர்ந்து இந்த உப்பு உருவாகிறது. உணவுடன் சேர்க்கப்படும் கூட்டுப்பொருளான இது உணவு பதனிகளாகப் பயன்படுகின்றன. உணவு கூட்டுப் பொருளான பொட்டாசியம் சல்பைட்டிற்கு ஐரோப்பிய ஒன்றியம் E225 என்று எண்ணிட்டுள்ளது. சர்வதேச எண்ணிடும் அமைப்பும் INS எண் 225 என்று எண்ணிட்டுள்ளது. ஆசுத்திரேலியா மற்றும் நியூசிலாந்து நாடுகளில் இதைப் பயன்படுத்த அங்கீகாரம் வழங்கப்பட்டுள்ளது. ஆனால் ஐரோப்பிய ஒன்றிய நாடுகளில் அங்கீகரிக்கப்படவில்லை.
# 12 இயர்ஸ் எ சிலேவ்


***12 இயர்ஸ் எ சிலேவ்***(ஆங்கிலம்:12 Years a Slave) 2013 ஆம் ஆண்டில் வெளிவந்த வரலாற்று நாடகத் திரைப்படமாகும். சாலமன் நார்துப் எழுதிய டுவெல்வ் இயர்ஸ் எ சிலேவ் உண்மைக் கதையினைத் தழுவி இப்படம் எடுக்கப்பட்டுள்ளது. நியூ யார்க் நகரத்தில் பிறந்த விடுதலைபெற்ற ஆபிரிக்க அமெரிக்கர் ஒருவர் வாசிங்டன் டிசியில் 1841 ஆம் ஆண்டில் கடத்தப்பட்டு அடிமையாக விற்கப்பட்டு லூசியானாவில் பன்னிரண்டு ஆண்டுகளுக்குப் பிறகு விடுதலைப்பெற்றார்.  

ஸ்டீவ் மெக்குயின் இயக்கிய மூன்றாவது திரைப்படமாகும். சான் ரிட்லி திரைக்கதையினை எழுதியுள்ளார். சிவெடெல் எஜியோபார் சாலமன் நார்துப் ஆக நடித்துள்ளார். மைக்கல் பாஸ்பெந்தர், பெனடிக்ட் கம்பர்பேட்ச், பவுல் டானொ, பவுல் ஜியமாட்டி, லுபிடா நியாங்கோ, சாரா பால்சன், பிராட் பிட், ஆல்பிரி வுட்வர்டு ஆகியோர் நடித்துள்ளனர்.  

*12 இயர்ஸ் எ சிலேவ்* வெகுவாகப் பாராட்டுகளைப் பெற்றது. பலராலும் 2013 ஆம் ஆண்டின் சிறந்த திரைப்படமென விவரிக்கப்பட்டது. $20 மில்லியன் செலவில் தயாரிக்கப்பட்ட இத்திரைப்படம் ஹாலிவுட்டில் சிறப்பாக ஓடி $187 மில்லியன் வருவாயினை ஈட்டியது. மூன்று அகாதமி விருதுகளைப் பெற்றது: சிறந்த திரைப்படம், நயாங்கோவிற்கு சிறந்த துணை நடிகை, மற்றும் ரிட்லியிற்கு சிறந்த தழுவியத் திரைக்கதை ஆசுக்கர்.
# பொட்டாசியம் பைசல்பைட்டு


**பொட்டாசியம் பைசல்பைட்டு** (*potassium bisulfite*) அல்லது **பொட்டாசியம் ஐதரசன் சல்பைட்டு** (*Potassium hydrogen sulfite*) என்பது KHSO<sub>3</sub> என்ற மூலக்கூறு வாய்பாடு கொண்ட வேதிச் சேர்மம் ஆகும். மதுபானத் தயாரிப்பில் நுண்ணுயிரகற்றல் என்ற காரணத்திற்காக இது சேர்க்கப்படுகிறது. கூட்டுப் பொருளான பொட்டாசியம் பைசல்பைட்டிற்கு ஐரோப்பிய ஒன்றியம் E228 என்று எண்ணிட்டுள்ளது.  

## தயாரிப்பு
பொட்டாசியம் கார்பனேட்டுடன் கந்தக டைஆக்சைடு வினைபுரிவதன் மூலமாக இவ்வுப்பு தயாரிக்கப்படுகிறது. வினையில் கார்பன்டைஆக்சைடு முழுவதுமாக வெளியேறும் வரை கந்தக டைஆக்சைடை பொட்டாசியம் கார்பனேட்டு கரைசலில் செலுத்துவதை நிறுத்தக்கூடாது. கரைசல் அடர்த்தியாக்கப்பட்டு பின்னர் படிகமாதலுக்கு அனுமதிக்கப்படுகிறது.
# அனுகோள்



**அனுகோள்** என்னும் நகரம், ஒடிசாவின் அனுகோள் மாவட்டத்தின் தலைநகரம் ஆகும்.  

## தட்பவெப்பம்

## போக்குவரத்து
இங்கிருந்து புவனேஸ்வர், கட்டக் உள்ளிட்ட ஏனைய நகரங்களுக்கு போக்குவரத்து வசதிகள் உள்ளன.  

## அரசியல்
இது டேங்கானாள் மக்களவைத் தொகுதிக்கு உட்பட்டது. மாநில சட்டமன்றத் தேர்தலில் அனுகோள் சட்டமன்றத் தொகுதியின்கீழ் வரும்.
# மலேசியப் பல்கலைக்கழகங்களின் பட்டியல்

மலேசியாவில் உள்ள பல்கலைக்கழகங்கள், இரு வகைகளாகப் பிரிக்கப் படுகின்றன. முதல் வகை: அரசுசார் பொதுப் பல்கலைக்கழகங்கள் *(Public Universities).* இரண்டாம் வகை: தனியார் பல்கலைக்கழகங்கள் *(Private Universities).*  

தனியார் பல்கலைக்கழகங்களில், உள்நாட்டில் அமைக்கப்பட்ட பல்கலைக்கழகங்கள் ஒரு பிரிவு: *(Locally established Universities).* மற்றொரு பிரிவு: வெளிநாட்டுப் பல்கலைக்கழகங்களின் வளாகங்கள் *(Campuses of Foreign Universities).*)  

## அரசுசார் பல்கலைக்கழகங்கள்

மலேசியாவில் உள்ள அரசுசார் பொதுப் பல்கலைக்கழகங்களுக்கு, அரசாங்கம் நிதியுதவி அளிக்கிறது. அந்தப் பல்கலைக்கழகங்கள் அரசாங்கத்தின் தலையீடு இல்லாமல் தன்னிச்சையாகச் செயல்படுகின்றன. மலாயா பல்கலைக்கழகமும், மாரா தொழில்நுட்ப பல்கலைக்கழகமும், மலேசிய நாடாளுமன்றத்தினால் நிறைவேற்றப்பட்ட சட்டங்களினால் உருவாக்கப்பட்ட பல்கலைக்கழகங்கள் ஆகும்.  

1970-ஆம் ஆண்டு பல்கலைக்கழகங்கள்; பல்கலைக்கழகக் கல்லூரிகள் சட்ட விதிமுறைகளின்படி, இதர அரசுசார் பல்கலைக்கழகங்கள் உருவாக்கப்பட்டன.  

| மலேசிய தொழில்நுட்ப பல்கலைக்கழகம் | Universiti Teknologi Malaysia | UTM | 1975 | சுகூடாய், ஜொகூர் |  |
| --- | --- | --- | --- | --- | --- |
| மலேசிய துன் உசேன் ஓன் பல்கலைக்கழகம் | Universiti Tun Hussein Onn Malaysia | UTHM | 2007 | பத்து பகாட் நகரம், ஜொகூர் |  |
| மலேசிய உத்தாரா பல்கலைக்கழகம் | Universiti Utara Malaysia | UUM | 1984 | சின்தோக், கெடா |  |
| மலேசிய கிளாந்தான் பல்கலைக்கழகம் | Universiti Malaysia Kelantan | UMK | 2007 | பெங்காலான் செப்பா, கிளாந்தான் |  |
| மலேசிய தேசிய தற்காப்பு பல்கலைக்கழகம் | Universiti Pertahanan Nasional Malaysia | UPNM | 2006 | கோலாலம்பூர் |  |
| மலாயா பல்கலைக்கழகம் | Universiti Malaya | UM | 1949 | கோலாலம்பூர் |  |
| மலேசிய மலாக்கா தொழில்நுட்ப பல்கலைக்கழகம் | Universiti Teknikal Malaysia Melaka | UTeM | 2000 | டுரியான் துங்கல், மலாக்கா |  |
| மலேசிய இசுலாமிய அறிவியல் பல்கலைக்கழகம் | Universiti Sains Islam Malaysia | USIM | 1997 | நீலாய், நெகிரி செம்பிலான் |  |
| மலேசிய பகாங் பல்கலைக்கழகம் | Universiti Malaysia Pahang | UMP | 2002 | குவாந்தான், பகாங் |  |
| மலேசிய அறிவியல் பல்கலைக்கழகம் | Universiti Sains Malaysia | USM | 1969 | குளுகோர், பினாங்கு |  |
| சுல்தான் இட்ரிஸ் கல்விப் பல்கலைக்கழகம் | Universiti Pendidikan Sultan Idris | UPSI | 1997 | தஞ்சோங் மாலிம், பேராக் |  |
| மலேசிய பெர்லிஸ் பல்கலைக்கழகம் | Universiti Malaysia Perlis | UniMAP | 2001 | ஆராவ், பெர்லிஸ் |  |
| மலேசிய சபா பல்கலைக்கழகம் | Universiti Malaysia Sabah | UMS | 1994 | கோத்தா கினபாலு, சபா |  |
| மலேசிய சரவாக் பல்கலைக்கழகம் | Universiti Malaysia Sarawak | UNIMAS | 1992 | கோத்தா சமரகான், சரவாக் |  |
| மலேசிய பன்னாட்டு இசுலாமிய பல்கலைக்கழகம் | Universiti Islam Antarabangsa Malaysia | IIUM | 1983 | கோம்பாக், சிலாங்கூர் |  |
| மலேசிய தேசிய பல்கலைக்கழகம் | Universiti Kebangsaan Malaysia | UKM | 1970 | பாங்கி, சிலாங்கூர் |  |
| மாரா தொழில்நுட்ப பல்கலைக்கழகம் | Universiti Teknologi MARA | UiTM | 1956 | சா ஆலாம், சிலாங்கூர் |  |
| மலேசிய புத்ரா பல்கலைக்கழகம் | Universiti Putra Malaysia | UPM | 1971 | செர்டாங், சிலாங்கூர் |  |
| சுல்தான் சைனல் அபிடின் பல்கலைக்கழகம் | Universiti Sultan Zainal Abidin | UniSZA | 2005 | கோலா திரங்கானு, திராங்கானு |  |
| மலேசிய திரங்கானு பல்கலைக்கழகம் | Universiti Malaysia Terengganu | UMT | 2007 | கோலா திராங்கானு, திராங்கானு | } |
# மண்டைக்கல்லாறு



**மண்டைக்கல்லாறு** என்பது இலங்கையின் வடக்கே அமைந்துள்ள வடமாகாணத்தில் பாயும் ஓர் ஆறு ஆகும். மேலும் இந்த ஆறு முல்லைத்தீவு மாவட்டத்தில் உற்பத்தியாகி, அங்கிருந்து வடக்குப் பகுதிகளான முல்லைத்தீவு மாவட்டம் மற்றும் கிளிநொச்சி மாவட்டம் ஆகியவற்றின் வழியாகப் பாய்ந்து பின் கடலுடன் கலக்கின்றது. மேலும் இது கடலுடன் கலக்குமிடம் பாக்கு நீரிணை ஆகும்.
# விஷ்ணுவர்தனன்



**விஷ்ணுவர்தனன்** ( ஆங்கிலத்தில் Vishnuvardhana, கன்னடத்தில் : ವಿಷ್ಣುವರ್ಧನ) (1108-1152), என்பவன் போசாள மரபைச் சேர்ந்த மன்னனாவான். இவன் கி.பி.1108-இல் தன் அண்ணனான முதலாம் வீர வள்ளாளன் இறந்த பிறகு, மன்னனானான். முதலில், தன் முன்னோர்களைப்போலவே சமண சமயத்தைப் பின்பற்றுபவனாக இருந்தான். பிட்டி தேவா என அழைக்கப்பட்ட இவன், வைணவ தத்துவாதியான இராமாணுசரால் வைணவராக்கப்பட்டு, "விஷ்ணுவர்தனன்" என்று பெயர் மாற்றம் செய்யப்பட்டான்.  

இவன் தனது ஆட்சி சுயாட்சி பெறவேண்டி மேலைச் சாளுக்கிய மன்னரான ஆறாம் விக்ரமாதித்யனுடன் போராடி அதில் வெற்றிபெற்றான். மேலும் சோழர் மேலாதிக்கத்தில் இருந்த கங்கப்பாடி (தற்போதைய தெற்கு கருநாடகம், கொங்கு நாட்டின் வடபகுதி) பகுதிகளின் சில பகுதிகளைத் தன் அரசுடன் இணைத்துக்கொண்டான். வரலாற்றாசிரியர்கள் விஷ்ணுவர்தனை போசாள மன்னர்களில் சிறந்தவனாகக் கருதுகின்றனர்.  

இவன் காலத்தில் கன்னட இலக்கிய வளர்ச்சிக்கு ஊக்கம் அளிக்கப்பட்டது. பல இலக்கியங்களும் படைக்கப்பட்டன.
# காக்கி சட்டை (2015 திரைப்படம்)



**காக்கி சட்டை** 2015 ஆம் ஆண்டின் பிப்ரவரி மாதத்தில் வெளியான ஓர் இந்திய தமிழ்த் திரைப்படமாகும். நடிகர் தனுஷ் தயாரித்த இத்திரைப்படத்தில் சிவ கார்த்திகேயன், ஸ்ரீதிவ்யா, பிரபு ஆகியோர் முன்னணி கதாபாத்திரத்தில் நடித்துள்ளனர். இப்படத்திற்கு அனிருத் ரவிச்சந்திரன் இசையமைத்துள்ளார்.  

## வெளியீடு
2015 சனவரி மாதத்தில் வெளியாகவிருந்த இத்திரைப்படம் ஐ மற்றும் என்னை அறிந்தால் திரைப்படங்கள் சனவரி மாதத்தில் வெளியானதால் இப்படம் 2015 மார்ச் மாதத்தில் வெளியாகுமென அறிவிக்கப்பட்டது. இப்படத்தின் செயற்கைக்கோள் உரிமையை சன் தொலைக்காட்சி வாங்கியுள்ளது.  

## நடிகர்கள்
- சிவ கார்த்திகேயன் - மதிமாறன்
- பிரபு - சத்திய மூர்த்தி
- ஸ்ரீதிவ்யா - திவ்யா
- விஜய் ராஸ் - துரைஅரசன்
- மனோபாலா - யோதிலிங்கம்
- வித்யுலேகா ராமன்
- இமான் அண்ணாச்சி - சமரசம்
- கல்பனா
# ரஜினி முருகன்



**ரஜினி முருகன்** (ஆங்கில எழுத்துரு: Rajini Murugan) என்பது 2016ஆம் ஆண்டில் வெளிவந்த இந்தியத் தமிழ்த் திரைப்படமாகும். லிங்குசாமிக்கு சொந்தமான *திருப்பதி பிரதர்ஸ்* தயாரிக்கும் இப்படத்தில் சிவகார்த்திகேயன், கீர்த்தி சுரேஷ் ஆகியோர் முக்கிய கதாப்பாத்திரத்திலும், சூரி, ராஜ்கிரண், சமுத்திரக்கனி ஆகியோர் துணை கதாபாத்திரங்களிலும் நடித்துள்ளனர். இத்திரைப்படத்திற்கு டி. இமான் இசையமைத்துள்ளார்.  
ரஜினி முருகன் (சிவகார்த்திகேயன்) மதுரையைச் சேர்ந்த ஒரு வேலையில்லா இளைஞர் . அவர் தினமும் வெகுளித்தனமாகத் தனது நண்பர் தோத்தாத்திரியுடன் (சூரி) சுற்றிக்கொண்டிருப்பார். தினமும் தனது தாத்தாவுக்கு(ராஜ்கிரண்) உணவு கொடுப்பதே ரஜினிமுருகனின் ஒரே வேலை. அவரது தாத்தா ஐயங்காளை அந்த ஊரிலேயே நிறைய சொத்துள்ள மிகவும் மதிக்கபடுகின்ற ஒரு மாமனிதன். ஐயங்காளை அவரது சொத்துக்களைத் தனது பிள்ளைகள் அனைவருக்கும் பிரித்து தர விரும்பினாலும் ரஜினிமுருகனின் தந்தையைத் (மல்லிகராஜன்) தவிர மற்ற மக்கள் அனைவரும் வெளிநாடுகளில் குடியிருந்துகொண்டு மதுரை பக்கமே வராமல் இருந்ததால் அவரது எண்ணம் நிறைவேறாமல் இருந்தது. அதனை ரஜினிமுருகன் நிறைவேற்றுகிறான்.  

ஒரு ஜோதிடரின் கணிப்பைக் கேட்டுவிட்டு தனது குழந்தை பருவத்திலிருந்து நேசித்த கார்த்திகா தேவியை (கீர்த்தி சுரேஷ்) கவர முயற்சிக்கிறார். கார்த்திகா தேவியின் தந்தை ஒரு மிகப் பெரிய ரஜினிகாந்த் ரசிகராகவும் மல்லிகராஜனின் நெருங்கிய நண்பராகவும் இருந்தார்.அவர் தான் ரஜினிமுருகனுக்குப் பெயர் வைத்தார். ஆனால் ஒரு சிறிய மனஸ்தாபத்தால் இருவரின் குடும்பமும் பிரிந்தது. அந்த சம்பவதிலிருந்து இருவரின் குடும்பமும் பேசிக்கொள்ளாமல் இருந்தனர்.  

ஏழரைமூக்கன்(சமுத்திரக்கனி), அந்த ஊரில் ஒரு குண்டர் படையை வைத்து பெரிய வியாபாரிகளிடமிருந்து ஒரு லட்சம் பணம் பறித்துக்கொண்டிருந்தான். அதை ரஜினிமுருகனிடம் முயற்சி செய்யும் பொழுது தோல்வியுற்று அவன் பணத்தை இழந்தான். அந்தப் பணத்தைத் திரும்பிப் பெறுவதற்காக அவன் செய்யும் அக்கிரமங்களை எல்லாம் எப்படி சமாளித்து அவனுக்கு அவமானத்தைத் தருகின்றனர் என்பதே இக்கதை. இந்தக் கதையில் நிறைய திருப்பங்களை எதிர்பார்க்கலாம்.
# முதலாம் வீர நரசிம்மன்


**முதலாம் நரசிம்மன்** (ஆங்கிலத்தில் Narasimha I கன்னடத்தில் : ಒಂದನೆ ನರಸಿಂಹ) (1152-1173 ) என்பவன் போசாள மன்னனாவான். இவன் காலத்திலேயே மேலைச் சாளுக்கிய மன்னனான மூன்றாம் தைலப்பனை எதிர்த்துப் போசாளர்கள் முழுமையாகச் சுயாட்சி அடைந்தனர்.  

## மேற்கோள்
- Dr. Suryanath U. Kamat, A Concise history of Karnataka from pre-historic times to the present, Jupiter books, MCC, Bangalore, 2001 (Reprinted 2002) OCLC: 7796041
# வெள்ளக்கார துரை


**வெள்ளக்கார துரை** என்பது 2014 ஆவது ஆண்டில் வெளியான ஒரு இந்தியத் தமிழ் நகைச்சுவை திரைப்படமாகும். எழில் இயக்கிய இத்திரைப்படத்தில் ஸ்ரீதிவ்யா, விக்ரம் பிரபு ஆகியோர் முன்னணி கதாபாத்திரத்தில் நடித்திருந்தனர்.  

## நடிகர்கள்
- விக்ரம் பிரபு - முருகன்
- ஸ்ரீதிவ்யா - யமுனா
- சூரி - போலீஸ் பாண்டி
- ஜான் விஜய் - வெட்டி வரதன்
- எம். எஸ். பாஸ்கர்
- சிங்கம்புலி - பாலு தாசன்
- வனிதா கிருஷ்ணசந்திரன்
- நமோ நாராயணா
- மீனாட்சி - சிறப்புத் தோற்றம்
# ரோப் கோர்ட்றி



**ரோப் கோர்ட்றி** (**Rob Corddry**, பிறப்பு: பெப்ரவரி 4, 1971) ஒரு அமெரிக்க நாட்டு நடிகர் நகைச்சுவையாளர் மற்றும் குரல் நடிகர் ஆவார். இவர் வார்ம் பாடிஸ், செக்ஸ் டேப், ஹாட் டப் டைம் மெசின் 2 போன்ற பல திரைப்படங்களில் நடித்துள்ளார். இவர் பல தொலைக்காட்சி தொடர்களிலும் நடித்துள்ளார் என்பது குறிப்பிடத்தக்கது.  

## திரைப்படங்கள்
- 2003: ஓல்டு ஸ்கூல்
- 2006: வெட்டிங் டேஸ்
- 2007: தி டென்
- 2007: தி ஹார்ட்பிரேக் கிட்
- 2008: செமி-ப்ரோ
- 2009: டேக்கிங் சான்ஸஸ்
- 2010: ஹாட் டப் டைம் மெசின்
- 2011: சிடார் ராபிட்ஸ்
- 2011: பட்டர்
- 2013: ஹெல் பேபி
- 2013: வார்ம் பாடிஸ்
- 2013: பெயின் & கெயின்
- 2014: செக்ஸ் டேப்
- 2015: ஹாட் டப் டைம் மெசின் 2
# ஆடம் ஸ்காட்



**ஆடம் ஸ்காட்** (**Adam Scott**, பிறப்பு: ஏப்ரல் 3, 1973) ஒரு அமெரிக்க நாட்டு நடிகர் ஆவார். இவர் பிரன்ஹா, ஹாட் டப் டைம் மெசின் 2 போன்ற பல திரைப்படங்களில் நடித்துள்ளார். இவர் பல தொலைக்காட்சி தொடர்களிலும் நடித்துள்ளார் என்பது குறிப்பிடத்தக்கது.
# பிராட்வே



**போபமின் பிராட்வே** என்பது தமிழ் நாட்டின், சென்னை மாநகரம், ஜார்ஜ் டவுன் பகுதியில் அமைந்துள்ள வரலாற்றுச் சிறப்புமிக்க முதன்மைச் சாலையாகும். தெற்கில் நேதாஜி சுபாஷ் சந்திர போஸ் சாலையை வடக்கில் இப்ராஹிம் சாகேப் தெருவுடன் இணைக்கும் இந்தச் சாலை தென்-வடலாக அமைந்துள்ளது. ஆங்கிலேயர் ஆட்சி காலத்தில் 1676 ஆம் ஆண்டளவில் உருவாக்கப்பட்ட கறுப்பர் நகரம் முத்தியால் பேட்டை மற்றும் பெத்த நாயக்கன் பேட்டை என்ற இரண்டு பகுதிகளை உள்ளடக்கி விரிவடைந்திருந்தது. பின்னாளில் இப்பகுதிக்கு ஜார்ஜ் டவுன் என்று பெயரிடப்பட்டது. போபாம்ஸ் பிராட்வே சாலை ஆங்கிலேயர்களின் ஆட்சிக் காலத்தில் இந்த இரண்டு பகுதிகளுக்கும் நடுவே அமைக்கப்பட்டது.  
## அட்டப்பள்ளம் கால்வாய்

இரண்டு பேட்டைகளுக்கும் நடுவே ஒரு வடிகால் கால்வாய் ஓடியது. சற்று ஆழமான இந்தக் கால்வாயின் இரு புறமும் கரைகள் இருந்தன. இந்தக் கால்வாய்க்கு அட்டப்பள்ளம் (ஆழ்ந்த பள்ளம் அல்லது ஆழமான பள்ளம்) என்று பெயர். தேவையற்ற இந்தக் கால்வாய் பிராட்வே பகுதியின் விரிவாக்கத்திற்குத் தடையாக இருந்தது. அட்டபள்ளம் கால்வாயைச் சுற்றி இருந்த பெரும்பகுதி நிலம் ஸ்டீபன் போபம் என்பவருக்கு சொந்தமானதாகும்.  

### குடிமை நலன்கள்
ஸ்டீபன் போபம் அன்றைய மெட்ராஸ் நகரத்திற்கான, குறிப்பாக ஜார்ஜ் டவுன் பகுதிக்கான பல குடிமை நலன்களை மேற்கொண்டார். அன்றைய ஜார்ஜ் டவுனின் ஒவ்வொரு தெருவிலும் நேரடி மற்றும் குறுக்கு வடிகால் அமைக்கவும், தெருக்களில் விளக்குகள் அமைக்கவும், பிறப்பு மற்றும் இறப்பு பதிவு மற்றும் மதுபான கடைகள் மற்றும் விற்பனை நிலையங்களுக்கு உரிமம் வழங்கவும் இவர் பரிந்துரைத்தார். மெட்ராஸ் நகருக்கான நிரந்தர போலீஸ் படையை உருவாக்குவதற்கான திட்டத்தை சமர்பித்தவரும் இவரே.  

### இறப்பு
இவர் 1795 ஆம் ஆண்டு ஜூன் 13 ஆம் தேதி, காஞ்சீவரத்தில், தனது குதிரை பூட்டிய இரு சக்கர வண்டியில் பயணம் செய்தபோது, வண்டியிலிருந்து தவறி விழுந்து இறந்தார். அப்போது அவருக்கு வயது 53 மட்டுமே. நாளடைவில் இவர் பெயர் படிப்படியாக மக்கள் மனதிலிருந்து மறைந்து போனது.  

## பிரகாசம் சாலை: பெயர்க்காரணம்
தற்போது இந்திய சுதந்தர போராட்ட வீரரும் சென்னை மாகாணத்தின் முன்னாள் பிரதமருமான (முதல்வர்) ஆந்திர கேசரி டி. பிரகாசத்தின் பெயரால் பிரகாசம் சாலை என அதிகாரபூர்வமாக அழைக்கப்படுகிறது. இந்தச் சாலையின் எண்: 40 பிராட்வே, காந்திநகர் என்ற முகவரியில் பிரகாசத்தின் 'ஸ்வராஜ்யா பிரஸ்' என்ற அச்சகமும், ஸ்வராஜ்யா பத்திரிக்கை அலுவலகமும் இருந்தது. திறமையான உயர் நீதிமன்ற வழக்கறிஞரான பிரகாசம், சுயராஜ்யா பத்திரிகையில் ஒத்துழையாமை கொள்கை குறித்து எழுதி வந்தார். எனவே இவர் நினைவாக பிரகாசம் சாலை என்று பெயரிடப்பட்டது.
# சித்ரா ராமகிருஷ்ணா


**சித்ரா ராமகிருஷ்ணா** (*Chitra Ramakrishna*) இந்திய தேசிய பங்கு சந்தையின் முதல் பெண் நிருவாக இயக்குநர் மற்றும் முதன்மை நிறைவேற்றுநர் ஆவார்.  
இவருக்கு போர்ப்ஸ் நிறுவனத்தின் *2013ஆம் ஆண்டின் சிறந்த தலைவி* என்ற விருது வழங்கப்பட்டது.  

## ஆரம்பகாலப் பணி

ஒரு பட்டயக் கணக்காளராக தன் வாழ்க்கையைத் துவக்கிய சித்ரா, 1985-ல் இன்டஸ்ட்ரியல் டெவலப்மெண்ட் பாங்க் ஆஃப் இந்தியாவின் (IDBI-ஐடிபிஐ) திட்ட நிதிப் பிரிவில் இணைந்தாா். பின் இந்திய பங்கு மற்றும் பரிவர்த்தனை வாரியத்தில் பணியாற்றிவிட்டு இரு ஆண்டுகள் கழித்து ஐடிபிஐக்கு திரும்பினார்.இந்திய பங்கு மற்றும் பரிவர்த்தனை வாரியத்தில் அதன் கருவூலத்திலும் நிரந்தர வருவாய்த்துறையிலும் பணியாற்றியாற்றிய போது பணம் தொடர்பான தனது அறிவை நன்கு பட்டை தீட்டினார். தேசிய பங்கு சந்தையின் நிருவாக இயக்குநராக 2009ஆம் ஆண்டும் முதன்மை நிறைவேற்றுநராக 2013ஆம் ஆண்டும் பணியில் இணைந்தார்  

ராமகிருஷ்ணா தனது அறிமுகமான தள்ளுபடி கடன் பத்திர ஒப்பந்தங்களை மிகச் செவ்வனே கையாண்டதற்காக IDBI-ன் நிறுவாக இயக்குநராக இருந்த மறைந்த முனைவர் ஆர்.எச். பாட்டீலின் பாராட்டைப் பெற்றார். இந்தப்பாராட்டு மேலும் சிறப்பாக பணியாற்ற வேண்டுமென தன்னை ஊக்கப்படுத்தியதாக சித்ரா கூறுகிறார். தேசிய பங்குச்சந்தையை உருவாக்கப்பட்ட சிறப்புக்குழுவில் இவரும் ஒருவராக இருந்தார். தேசிய பங்குச் சந்தை உருவாக்கப்படுவதற்கு முன்பிருந்தே இவர் பங்குச்சந்தை ஒழுங்குமுறை விதிகள், கொள்கை முடிவுகள் எடுக்கும் ஆணையங்களுடன் இணைந்து பணியாற்றினார். இந்திய பங்கு சந்தையை ஒழுங்கு படுத்தும் இந்திய பங்கு மற்றும் பரிவர்த்தனை வாரியத்தின் அடிப்படை கட்டமைப்பை உருவாக்கும் குழுவிலும் இணைந்து பணியாற்றியதோடு பின்பு அதன் பல கொள்கை முடிவெடுக்கும் ஆணையங்களில் பணியாற்றினார்..  

## முறைகேடு
பிப்ரவரி 2022ஆம் ஆண்டு இந்திய பங்கு மற்றும் பரிவர்த்தனை வாரியம் (செபி) 20 ஆண்டுகளாக இவர் அடையாளம் தெரியாத இமயமலை யோகி ஒருவரின் அறிவுரைப்படி முக்கிய முடிவுகளை தேசிய பங்குச்சந்தையில் எடுத்துள்ளதாக கூறியுள்ளது. மின்னஞ்சல் மூலம் அவரின் ஆணைகளை பின்பற்றும் இவர் அவருடன் சீசெல்சு நாட்டுக்கு சென்று களியாட்டம் போட திட்டமிட்டதும் தெரியவந்துள்ளது, இவர் பல அன்றாட நடவடிக்கைகளை மின்னஞ்சலில் அவருக்கு கசியவிட்டுள்ளார்.  
எர்னசட் & யங் என்ற நிறுவனம் நடத்திய தணிக்கையால் முறைகேடு 2015ஆம் ஆண்டு வெளிவந்தது முறைகேட்டை அறிந்தும் எந்த விசாரணையும் இல்லாமல் அவரை பதவி விலக தேசிய பங்கு சந்தை இயக்குநர் குழு அனுமதித்தது என செபி கூறியது. எர்னசட் & யங் தடவியல் சோதனை மூலம் ஆனந்த் சுப்பரமணியன் தான் இமயமலை யோகி என்று கூறியுள்ளது. தேசிய பங்கு சந்தையும் 2018 ஆம் ஆண்டு ஆனந்த் சுப்பரமணியன் தான் இமயமலை யோகி என்று கூறியுள்ளது. சித்ரா ராமகிருஷ்ணாவுக்கு 3 கோடி ரூபாய் அபராதம் விதித்துள்ள செபி, இனி வரும் 3 ஆண்டுகளுக்கு பங்கு சந்தை தொடர்பான நடவடிக்கைகளில் அவர் ஈடுபடக் கூடாது எனவும், செபியிடம் பதிவு செய்துள்ள நிறுவனத்தில் இடைத்தரகராக பணிபுரிய கூடாது எனவும் உத்தரவிட்டுள்ளது. தேசிய பங்குச்சந்தை இயக்குநர்கள் குழு இவரின் செயலில் தவறை\முறைகேட்டை அறிந்திருந்த போதிலும் இவர் செயலை பெரிதும் பாராட்டி பதவி விலக அனுமதித்துள்ளது
# இது என்ன மாயம்



**இது என்ன மாயம்** (*Idhu Enna Maayam*) என்பது 2015 ஆம் ஆண்டில் வெளியான ஒரு இந்தியத் தமிழ்த் திரைப்படமாகும். ஏ. எல். விஜய் இயக்கிய இத்திரைப்படத்தில் விக்ரம் பிரபு, கீர்த்தி சுரேஷ், காவ்யா செட்டி ஆகியோர் முக்கிய கதாப்பாத்திரங்களில் நடித்திருந்தனர். நிரவ் சாவின் ஒளிப்பதிவில் உருவான இப்படத்திற்கு ஜி. வி. பிரகாஷ்குமார் இசையமைத்திருந்தார்.  

## தயாரிப்பு
இயக்குநர் ஏ. எல். விஜய் மற்றும் விக்ரம் பிரபு ஆகியோர் முதல்முறையாக இணையும் இத்திரைப்படத்தின் படப்பிடிப்பு 2014 சூலை மாதம் முதல் சென்னையில் தொடங்கியது.  

## நடிகர்கள்
- விக்ரம் பிரபு அருண்
- கீர்த்தி சுரேஷ் மாயா
- காவ்யா செட்டி பல்லவி
- நவ்தீப் சந்தோஷ்
- நாசர் அருணின் தந்தை
- அம்பிகா அருணின் தாய்
- ஆர். ஜே. பாலாஜி அருணின் நண்பர்
- டி பார்வதி மாயாவின் அம்மா
- ஜீவா ரவி மாயாவின் தந்தை
- சார்லி பாலாஜியின் தந்தை
- லூத்புதின் வெங்கி
- லொள்ளு சபா ஜீவா சாஜி
- பாலாஜி வேனுகோபால் பாரத்
- அதிதி ரவி
- மனோபாலா
- ஆர்ஜே அஜய்
- விஜய் வர்மா
# அச்சங்களும் வெறிகளும்--ஓர் அகரமுதலி


**அச்சங்களும் வெறிகளும் --ஓர் அகரமுதலி** என்பது ப. அருளி என்பவரால் எழுதப்பட்ட நூல். இந்நூலில் பல வகையான அச்சங்களைக் (Phobia) குறிக்கும் ஆங்கிலச் சொற்களுக்குப் பொருத்தமான தமிழ்ச் சொற்களைத் தொகுத்து எழுதியுள்ளார். அது போலவே பல வகையான வெறிகளுக்கான(Mania) ஆங்கிலச் சொற்களுக்குப் பொருத்தமான தமிழ்ச் சொற்களையும் தொகுத்துள்ளார்.  

## நூலின் முன்னுரை
மொத்தம் 176 பக்கங்கள் கொண்ட இந்தப் புத்தகத்தில் முன்னுரை மட்டும் 22 பக்கங்களில் உள்ளது. ஒன்றன் வளர்ச்சிக்கு ஊட்டம் மட்டும்  
இருந்தால் போதாது; எதிரி தாக்க வரும்போது அவ்வெதிரியை நேர் நின்று தடுத்தும், அல்லது தாக்கியும் வெல்ல வேண்டும் என்றும் அச்சம் என்னும் சொல்லைக் குறிக்க தமிழில் முப்பத்திரண்டு சொற்கள் உள்ளன என்றும் அவற்றின் சொற்பிறப்பியல்புகளையும் விளக்கமாக தம் முன்னுரையில் ஆய்வு செய்து எழுதியுள்ளார். தமிழர்கள் அடிமையுணர்வுடன் வாழ்கிறார்கள்; அதற்கான காரணம் அச்சமே என்றும் கூறுகிறார்.  

## நூல் அடக்கம்
இந்த நூலில் அச்சங்கள் பற்றிய பெயர்கள் மொத்தம் 469 உள்ளன. வெறியின் பெயர்கள் மொத்தம் 102 உள்ளன. ஆங்கில அகர வரிசையில் ஆங்கிலப் பெயர்களுக்கான பொருள்களை ஆங்கிலத்திலும் அவற்றின் தமிழ்ப் பெயர்களுக்கான பொருள்களைத் தமிழிலும் விளக்கம்  
தந்துள்ளார் ஆசிரியர்.  

## சில எடுத்துக்காட்டுகள்
- acarophobia ---உண்ணியச்சம்
- barophobia---ஈர்ப்பச்சம்
- cremnophobia---குத்துப் பாறையச்சம்
- diabetophobia----நீரிழிவச்சம்
- erythrophobia---எரிநிறவச்சம்
- ambitious mania ----பேரவா வெறி
- biting mania---கடிப்பு வெறி
- collecting mania---தொகுப்பு வெறி
- delusional mania ----மருட்சி வெறி
- ephemeral mania----நிலையுறுதியிலா வெறி

## அடிப்படைச் சான்று
- அச்சங்களும் வெறிகளும் ---ஓர் அகர முதலி
- Dictionary of Phobias and Manias
- சொல்லாய்வறிஞர் ப.அருளி, அறிவன் பதிப்பகம், தமிழூர், புதுச்சேரி
# இரண்டாம் வீர வல்லாளன்


**இரண்டாம் வீர வல்லாளன்** ( கன்னடத்தில் : ವೀರ ಬಲ್ಲಾಳ 2) (ஆட்சிக் காலம் 1173-1220 ) என்பவன் போசாள மன்னர்களுள் மிகவும் குறிப்பிடத் தக்க மன்னனவான். தேவகிரி யாதவர்கள் , தெற்கு கலச்சூரி , மதுரை பாண்டியர்கள், மேலைச் சாளுக்கியர் ஆகியோருக்கு எதிரான அவனது வெற்றிகள் குறிப்பிடத்தக்கது. வலுவிழக்கும் நிலையில் இருந்த சோழர்களுக்கு உதவியாகப் போசாளர்கள் கைதூக்கிவிட்டனர்.  

இவன் மகன் இளவரசன் இரண்டாம் வீர நரசிம்மன் போரிலும் , ஆட்சியிலும் தனது தந்தைக்கு ஆதரவாக இருந்தான்  

## சோழருடன் உறவு

இவனது பட்டத்தரசி உமாதேவியும், இவனது மற்றொரு அரசியான சோழமாதேவியும் சோழ இளவரசிகளாவர். இவனது மகள் சோமளதேவியை சோழ மன்னனான மூன்றாம் குலோத்துங்க சோழனுக்கு மணம் செய்வித்தான்.
# கரிகால் வளவன் (நூல்)



**கரிகால் வளவன்** என்பது கி. வா. ஜகந்நாதன் அவர்கள் எழுதிய நூலாகும்.  

## நூல் அமைப்பு
இந்நூலானது கரிகால் சோழனின் வரலாற்றைக் கதை வடிவிலும், உரைநடை வடிவிலும் கொண்டுள்ளது. பல்வேறு நூல்களிலிருந்து மேற்கோள்கள் எடுக்கப்பட்டு நூலாக அமைக்கப்பட்டுள்ளது  

## உள்ளடக்கம்
1. வளவன் பிறந்தான்
1. கரிகாலன்
1. ஏற்றிய விளக்கு
1. வெண்ணிப் போர்
1. இமயத்தில் புலி
1. உறையூரின் தோற்றம்
1. கிழக் கோலம்
1. நாட்டுவளம் பாடிய நங்கை
1. பாட்டும் பரிசும்
1. இழந்து பெற்ற காதலன்
# சேய்வழி அழைத்தல்

**சேய்வழி அழைத்தல்** (teknonymy) என்பது, பிள்ளைகளின் பெயரைக் கொண்டு பெற்றோரை அழைக்கும் முறை ஆகும். பெரும்பாலும், தந்தையைப் பிள்ளையின் பெயரைக்கொண்டு அழைக்கும் வழக்கம் சில பண்பாடுகளில் உள்ளது. இது தாய்த்தலைமைக் குடும்ப முறையில் எழுந்த ஒரு வழக்கம் எனச் சொல்லப்படுகிறது.  

## காரணங்கள்
தாய்த்தலைமைக் குடும்ப முறையில், ஒரு ஆண்மகன் தனது மனைவியின் வீட்டில் வாழ்வது வழக்கம். சில சமூகங்களில் அவர்கள் அங்கே நிரந்தரமாக வாழாமல் அவ்வப்போது வந்து போவார்கள். எனவே, இத்தகைய ஆண்கள் குடும்பத்தின் முதன்மை உறுப்பினர்கள் அல்ல. அதேவேளை, அவனுக்குப் பிறக்கும் பிள்ளைகள் அந்த வீட்டுக்கு உரியவர்கள் என்பதால், அக்குடும்பத்தின் முதன்மை உறுப்பினர் ஆகிறார்கள். இதனால், அக்குடும்பத்தினர் குறித்த ஆணை அப்பிள்ளைகளின் தந்தை என்ற வகையிலேயே குறிப்பிட்டு வந்தனர். இதுவே சேய்வழி அழைத்தல் உருவானதற்கான காரணம் ஆகும்.  

## எடுத்துக்காட்டுகள்
தாய்த்தலைமைக் குடும்ப முறையின் எச்சமாக, தென்னிந்தியாவின் சில சமூகத்தினரிடையே இந்த முறை இன்றும் வழக்கில் உள்ளது. உலகின் பிற பகுதிகளிலும் ஆங்காங்கே சேய்வழி அழைத்தல் பயன்பாட்டில் இருப்பதைக் காண முடிகிறது.  
: அரபு நாடுகளில், "மலிக்" என்னும் பெயர் கொண்ட பிள்ளையின் தந்தையை "அபு மலிக்" (மலிக்கின் தந்தை) என்றும் தாயை "உம் மலிக்" (மலிக்கின் தாய்) என்றும் குறிப்பிடுவர்.  
: கோக்கோசுத் தீவு வாழும் கோக்கோசு மலாயர்களும் இம்முறையைப் பின்பற்றுவது உண்டு. செய்லா என்ற பெண் குழந்தையின் தந்தையைப் "பாக் செய்லா" என்றும் தாயை "மாக் செய்லா" என்றும் அழைப்பது வழக்கமாக உள்ளது.  

## உசாத்துணைகள்
- பக்தவச்சல பாரதி, பண்பாட்டு மானிடவியல், மெய்யப்பன் பதிப்பகம், சிதம்பரம், 2003.
- பக்தவச்சல பாரதி, மானிடவியல் கோட்பாடுகள், வல்லினம், புதுச்சேரி, 2005.
# செர்க்காம்



**செர்க்காம்** (ஆங்கிலம், மலாய் மொழி: ***Serkam***) என்பது மலேசியா, மலாக்கா, சாசின் மாவட்டத்தில் அமைந்து இருக்கும் ஒரு சிறுநகரமாகும். இந்த நகரம் மலாக்கா மாநகரத்தில் இருந்து 18 கி.மீ.; சாசின் நகரத்தில் இருந்து 24 கி.மீ.; மூவார் நகரத்தில் இருந்து 27 கி.மீ.;தொலைவில் இருக்கிறது.  

செர்க்காம் நகருக்கு அருகில், மலாக்கா நீரிணைக் கடற்கரையோரம், உம்பாய் எனும் ஒரு சிறுநகரம் இருக்கிறது.  
ஈக்கான் பாக்கார் என அழைக்கப்படும் மீன் வாட்டல் உணவிற்குப் பெயர் பெற்ற இடம். தொலைதூர கோலாலம்பூர், சிங்கப்பூர் இடங்களில் இருந்து சுற்றுப் பயணிகள் வருகை தருகின்றனர். அருகாமையில் இருக்கும் சாசின் நகர மக்களும் இந்த மீன் உணவுக்காக வருகை தருகின்றனர்.  

முன்பு காலத்தில், இங்கு நிறைய ரப்பர் தோட்டங்கள் இருந்தன. அந்தத் தோட்டங்களில் நிறைய தமிழர்களைக் காண முடிந்தது. அண்மையக் காலங்களில் இந்தப் பகுதி தொழில்துறை சிறுநகரமாக மாறி வருவதால், தமிழர்களின் மக்கள் தொகையும் குறைந்து வருகிறது.  

## இதே பெயரில் உள்ள மற்ற இடங்கள்
- செர்க்காம் டாரட்
- செர்க்காம் பந்தாய்
- கோலா செர்க்காம்

## அருகிலுள்ள நகரங்கள்
- உம்பாய்
- தெடோங்
# ஓப்பன் சோர்ஸ் (நூல்)



**ஓப்பன் சோர்ஸ்** (*open source*) ச. செந்தில் குமரன் எழுதிய கணினிக் கையேட்டு நூல் ஆகும். ஆசிரியர் இந்நூலை மிக எளிமையான நடையில் எழுதி இருக்கிறார். விண்டோஸ் ஆபரேட்டிங் சிஸ்டத்தை விலைகொடுத்து வாங்கினாலும், அதன் முழு சுதந்திரத்தை முழுமையாகப் பயன்படுத்த முடியாது. இதற்கு மாற்றாக அமைந்தது தான் ஓப்பன் சோர்ஸ். இதில் நிரலை அனைவரும் பார்க்க, படிக்க, மாற்ற, மாற்றத்துடன் விற்க இயலும். இதில் நாம் அன்றாட வாழ்வில் பயன்படுத்தும் அனைத்து மென்பொருளும் அடங்கும். இதற்கு இணையாக கட்டற்ற மென்பொருளும் அதன் வேறுபாடுகளை விளக்குகிறது.  

இந்நூல், ஓப்பன் சோர்ஸ் உருவாகக் காரணமான குனு இயக்கத்தின் வரலாறு முதல், அந்த இயக்கத்தின் பின்னணி, இயங்கும் விதம், மென்பொருளின் பலன்கள் என பல்வேறு தகவல்களைத் தருகின்றது.  

## இணைப்புகள்
- ஓப்பன் சோர்ஸ் – ஓர் எளிய அறிமுகம்
# மெர்க்குரி (தொன்மவியல்)



**மெர்க்குரி** (*Mercury*) உரோமை தொன்மவியலில் வணிகம், வணிகர்கள், திருடர்கள், பயணிகளுக்கான கடவுள் ஆகும். இவர் மற்ற கடவுள்களின் தூதராகவும் கருதப்பட்டார். பெரும்பாலும் சிறகுள்ள காலணிகளை அணிந்தவராகவும் இரண்டு பாம்புகள் சூழ்ந்த கம்பை வைத்திருப்பவராகவும் சித்தரிக்கப்படுகின்றார். இறந்த ஆவிகளுக்கு பாதாள உலகத்திற்கான வழி காட்டினார்.  

## மேற்சான்றுகள்
# புக்கிட் கட்டில்



**புக்கிட் கட்டில்** (ஆங்கிலம், மலாய் மொழி: ***Bukit Katil***) என்பது மலேசியா, மலாக்கா, மலாக்கா தெங்ஙா மாவட்டத்தில் அமைந்துள்ள ஒரு நகரமாகும். நாடாளுமன்றத் தொகுதியின் பெயரும் புக்கிட் கட்டில். மலேசியாவின் பிரதான எதிர்க் கட்சியான பாக்காத்தான் ராக்யாட், புக்கிட் கட்டில் நாடாளுமன்றத் தொகுதியையும், சட்டமன்றத் தொகுதியையும் கைப்பற்றியுள்ளது.  

- மலாக்கா மாநகரத்தில் இருந்து 10 கி.மீ. தொலைவு;
- சாசின் நகரத்தில் இருந்து 21 கி.மீ. தொலைவு;
- ஆயர் குரோ வடக்கு-தெற்கு விரைவுசாலையின் கட்டணச் சாவடியில் இருந்து 10 கி.மீ. தொலைவு;

மலாக்கா மாநகரத்தின் புறநகர்ப் பகுதியில் இருப்பதால், இங்கு நிறைய வீடமைப்புத் திட்டங்கள் உருவாகியுள்ளன. தவிர, இந்த நகர்ப்பகுதி ஆயர் குரோ தொழிற்பேட்டை பகுதிக்கு மிக அருகிலும் இருக்கிறது. அதனால், எப்போதுமே இங்கு போக்குவரத்து நெரிசலாக இருக்கும்.  

## பழமையான பள்ளிவாசல்

இங்கு மலாக்கா கல்வித் துறையின், **தொழில்நுட்ப தொழிற் கல்வி பயிற்றகம்** உள்ளது. 1964-இல் உருவாக்கப்பட்ட இந்தப் பயிற்றகம் தொழில்நுட்பக் கல்வித் துறை *(Jabatan Pendidikan Teknikal)* என்று முன்பு அழைக்கப்பட்டது.  

1918-ஆம் ஆண்டில் கட்டப்பட்ட பழமையான பள்ளிவாசலும் உள்ளது. அதன் பெயர் ராவுத்துல் ஜன்னா பள்ளிவாசல் *(Masjid Raudhatul Jannah, Bukit Katil).* இந்தப் பள்ளிவாசலின் புதியக் கட்டடத்தை மலாக்கா மாநிலத்தின் யாங் டி பெர்துவா, 1969 ஏப்ரல் மாதம் திறந்து வைத்தார்.  

## அருகிலுள்ள நகரங்கள்

- புக்கிட் பாரு
- புக்கிட் பெருவாங்
- ஆயர் குரோ
- செமாபோக்
- மலாக்கா விலங்கியல் பூங்கா
# மிட்சுபிசி தானுந்துகள்

யப்பானின் ஐந்தாவது மிகப்பெரும் தானுந்து தயாரிப்பாளராகவும் உலகளாவிய தானுந்து உற்பத்தியில் உலகில் ஆறாவதாகவும் விளங்குகிற பன்னாட்டு தானுந்து உற்பத்தி நிறுவனம்.. முந்நாளைய யப்பானின் மிகப்பெரும் தொழிற் குழுமமாகிய மிட்சுபிசி (*keiretsu*)வின் அங்கமாக அதன் *மிட்சுபிசி கனரக தொழிலகத்தின்* பிரிவாக 1970ஆம் ஆண்டு நிறுவப்பட்டது. இதன் தலைமையகம் டோக்கியோவின் புறநகர்ப்பகுதி மினாடோவில் அமைந்துள்ளது.. உலகில் 17 வது பெரிய ஆட்டோமொபைல் நிறுவனமாக உள்ளது.  

## இந்தியாவில் இயக்கம்
தனது உலகளாவிய விரிவாக்கத் திட்டத்தின்படி 1998ஆம் ஆண்டு மிட்சுபிசி இந்தியாவில் தனது செயலாக்கத்தைத் துவக்கியது. இந்துசுதான் மோட்டார்சின் தொழில்நுட்ப இணைவாக்கத்துடன் சென்னையில் ஓர் தொழிற்சாலையை ஏற்படுத்தி உள்ளது. இங்கு தற்போது ஆண்டுக்கு 6,000 சீருந்துகள் தயாரிக்கும் திறன் உள்ளது; இதனை அடுத்த சில ஆண்டுகளில் ஆண்டுக்கு 24,000 சீருந்துகளாக உயர்த்த திட்டமிட்டுள்ளது.  
இங்கு உருவாக்கப்படும் சீருந்து வகைகள்:  
- லான்சர் - 6வது தலைமுறை மிட்சுபிசி லான்சர்
- லான்சர் சீடியா - 7வது தலைமுறை மிட்சுபிசி லான்சர்
- பெஜேரோ* - 2வது தலைமுறை மிட்சுபிசி பெஜேரோ
- மோன்டெரோ* - 3வது தலைமுறை மிட்சுபிசி பெஜேரோ
- அவுட்லாண்டர்*
# நெதெலி ஆறு



**நெதெலி ஆறு** என்பது இலங்கையின் வடக்கே அமைந்துள்ள வடமாகாணத்தில் பாயும் ஓர் ஆறு ஆகும். இந்த ஆறு முல்லைத்தீவு மாவட்டத்தில் உற்பத்தியாகி, அங்கிருந்து வடக்கு நோக்கி முல்லைத்தீவு மாவட்டம், கிளிநொச்சி மாவட்டம் ஆகியவற்றூடாகப் பாய்ந்து பின் கடலுடன் கலக்கின்றது. இவ்வாறானது சுண்டிக்குளம் கடல் நீரேரி என்னும் கடற்காயலில் கடலுடன் கலக்குகின்றது.
# இரண்டாம் வீர நரசிம்மன்


**இரண்டாம் வீர நரசிம்மன்** ( ஆங்கிலத்தில் Vira Narasimha II கன்னடத்தில் : ಇಮ್ಮಡಿ ವೀರ ನರಸಿಂಹ ) (ஆட்சிக்காலம் 1220-1235) என்பவன் ஒரு போசாள மன்னனாவான். இவனது ஆட்சியின்போது போசாளர்கள் தமிழ் நாட்டு விவகாரங்களில் மிகவும் செல்வாக்கு பெற்றிருந்தனர். இவன் காலத்தில் காடவர், பாண்டியர் ஆகியோருடன் போர்களில் ஈடுபட்டான். சோழ மன்னனும் தனது மருமகனுமான மூன்றாம் இராசராச சோழனுக்கு எதிராகப் பாண்டியர்கள் செய்த படை எடுப்புகளுக்கு எதிராகவும் சோழருக்கு ஆதரவாகவும் செயல்பட்டான். திருவரங்கம் அருகில் கண்ணணூர் குப்பம் என்ற இடத்தில் தமிழ் நாட்டு விவகாரங்கள்மீது நெருங்கிய கண்காணிப்பு, கட்டுப்பாட்டைப் பராமரிக்க அவரது இரண்டாவது தலைநகரை அமைத்தான். கன்னட கவிஞர் **சுமனோபனா** வீர நரசிம்மனின் அவைக்களப் புலவராக இருந்தார்.  

## பாண்டியர்கள் உடனான போர்கள்
இரண்டாம் வீர நரசிம்மன் ஆட்சியின்போது, நெல்லூர் தெலுங்குச் சோடர்கள் , வாரங்கல்லின் காகதீய வம்சத்தினர், மதுரை பாண்டியர்கள் ஆகியோர்களின் படைகளிடமிருந்து தமது ஆட்சிப் பகுதிகளைப் பாதுகாக்க காஞ்சியில் போசாளப் படைகள் நிலைகொண்டிருந்தது. கோப்பெருஞ்சிங்கன் என்னும் சிற்றரசன் இராசராச சோழனுக்கு அடி பணியாமல் ஆட்சி புரிந்து வந்த சிற்றரசன், தக்க சமையம் அறிந்து கப்பம் கட்டு வதை நிறுத்தினான். சோழனைச் சிறைப் படுத்தினான், சோழனின் செல்வங்களைக் கொள்ளை அடித்தான். இவனது அடாவடி செயல்களை அறிந்த இரண்டாம் வீர நரசிம்மன், படை எடுத்து வந்தான். வீர நரசிம்மன் திருவயிந்திபுரம் வரைச் சென்று கோப்பெருஞ்சிங்கனின் செல்வம், மக்கள், பெண்கள் ஆகியவற்றை அழித்துக் கைப் பற்றினான். வீர நரசிம்மனின் வருகையை அறிந்த கோப்பெருஞ்சிங்கன் இராச ராசச் சோழனைச் சிறையிலிருந்து விடுதலை செய்தான். அத்துடன் சோழன், போசளனுடன் சமாதானம் செய்து கொண்டான்.  

இராச ராச சோழனை மீட்டப் பின்புக் காவேரிக் கரை வரைச் சென்று பாண்டியர்களுடன் போர் புரிந்தான் வீர நரசிம்மன். காவேரிக் கரை வரை சோழர்களின் நிலப் பரப்பு அகன்றது. இவ்வாறு சோழர்கள் போசளர்களின் ஆளுகைக்குட்பட்டு, அவர்களது ஆட்சியைச் சார்ந்தே இருந்தனர்.  


- Dr. Suryanath U. Kamat, A Concise history of Karnataka from pre-historic times to the present, Jupiter books, MCC, Bangalore, 2001 (Reprinted 2002) OCLC: 7796041
- K.A. Nilakanta Sastri, History of South India, From Prehistoric times to fall of Vijayanagar, 1955, OUP, New Delhi (Reprinted 2002),
# அதிபரின் அரசு மகிழுந்து (அமெரிக்கா)



**அதிபரின் அரசு மகிழுந்து** (அமெரிக்க சனாதிபதியின் மகிழுந்து. Presidential state car -United States)  
அமெரிக்க சனாதிபதியின் அதிகாரப்பூர்வ மகிழுந்தாகும். 1930 களின் பிற்பகுதியிலிருந்து, ஐக்கிய அமெரிக்காவின் ஒன்றிய அரசு சிறப்பான தொழில் நுட்பத்துடன், முதன்மையான உபகரணங்கள், சிறப்பு வசதிக்கான அம்சங்கள், கவச அமைப்பு, பாதுகாப்பு வசதிகள் போன்றவற்றுடன் சனாதிபதி பயன்படுத்துவதற்கான வாகனங்களை உருவாக்கி இருக்கிறது.  

இந்த மகிழுந்தை ஒரு நடமாடும் கோட்டை என்று சொல்லும் வகையில் அமைந்துள்ளது. எதிரிகளின் குண்டுகளிலிருந்து காப்பாற்றும் வடிவமைப்பு, எதிர் தாக்குதல் நடத்த தேவையான ஆயுதங்கள், நேர்ச்சியில் (விபத்து) இருந்து காப்பாற்றும் தொழில் நுட்பங்கள், எந்த இடத்திலிருந்தும் வெள்ளை மாளிகையைத் தொடர்பில் வைத்திருக்கும் சாதனங்கள் என அனைத்து வசதிகளையும் கொண்டது.  

18 அடி நீளமும், 8 டன்கள் எடை கொண்டது. இதனுடைய சக்கரங்கள் பஞ்சர் ஆகாத தன்மையைக் கொண்டன. டீசல் கொள்கலன் வெடித்துச் சிதறாமல் இருக்க, தனித்துவமான நுரை உள்ள கருவி, இரவிலும் தெளிவாகக் காட்டக்கூடிய கேமரா போன்ற கருவிகளை உடைய இந்த மகிழுந்தை ஆபத்துக் காலத்தில் மிக வேகமாகவும், 180 பாகைச் சுழற்சி செய்து தப்பிக்கவும் பயிற்சி பெற்ற இரகசிய பாதுகாப்புப் படை ஓட்டுநர் இயக்குவார் என்பது குறிப்பிடத்தக்கது.
# புலி (திரைப்படம்)


**புலி** (*Puli*) என்பது 2015 ஆம் ஆண்டில் வெளிவந்த ஓர் இந்தியத் தமிழ் மிகுபுனைவுத் திரைப்படமாகும். சிம்புதேவன் இயக்கிய இத்திரைப்படத்தில் விஜய், ஹன்சிகா, முன்னணிக் கதாபாத்திரங்களில் நடித்துள்ளனர். நடிகர் விஜயின் உறவினரான செல்வகுமார் தயாரித்த இத்திரைப்படத்திற்குத் தேவி ஸ்ரீ பிரசாத் இசையமைத்துள்ளனர். இப்படத்தின் படப்பிடிப்பு 2014 நவம்பர் மாதத்தில் தொடங்கியது.  

## நடிகர்கள்

- விஜய் - மருதீரன்
- சுதீப் - ஜலதரகன்
- ஹன்சிகா - இளவரசி மந்தாகினி
- சுருதி ஹாசன் - பவளமல்லி
- ஸ்ரீதேவி - யவனை ராணி
- பிரபு - மருதீரனின் தந்தை
- தம்பி ராமையா - கோடாங்கி
- நந்திதா - புஷ்பா
- சத்யன் - சாமா
- கருணாஸ் - சூரன்
- இமான் அண்ணாச்சி - பேதுரு
- ரோபோ சங்கர் - ஆல்பர்ட்
- கல்வி

## பாடல்கள்
இத்திரைப்படத்திற்குத் தேவி ஸ்ரீ பிரசாத் இசையமைத்துள்ளார்  

## வெளியீடு
இப்படத்தின் பாடல்கள் ஒலிபரப்பு உரிமையைச் சோனி மியூசிக் நிறுவனம் வாங்கியது.
# மினாங்கபாவு மக்கள்


### புராணக் கதை

மினாங்கபாவு எனும் சொல் எப்படி உருவானது என்பதற்கு ஒரு புராணக் கதையும் உண்டு. மினாங்கபாவு மக்களுக்கும் அண்டை மாநிலத்தின் இளவரசருக்கும் ஓர் எல்லைத் தகராறு ஏற்பட்டது. இரண்டு எருதுகளை மோத விட்டால் தகராறு தீர்க்கப்படலாம் என்று மினாங்கபாவு மக்கள் ஒரு தீர்மானத்தைக் கொண்டு வந்தார்கள். அண்டை மாநிலத்தின் இளவரசரும் ஒப்புக் கொண்டார்.  

அண்டை மாநிலத்தின் இளவரசர் ஒரு பெரிய திடகாத்திரமான எருதைக் கொண்டு வந்தார். மினாங்கபாவு மக்கள் பசியால் வாடி நின்ற ஓர் எருது கன்றுக் குட்டியைக் கொண்டு வந்தனர். வயல்காட்டில் பெரிய எருதைப் பார்த்த எருது கன்றுக் குட்டி, பால் குடிப்பதற்காக அதை நோக்கி ஓடியது. சின்னக் கன்றுக் குட்டி தானே என்று பெரிய எருது அசட்டையாக இருந்து விட்டது. மினாங்கபாவ் பீடபூமியில் மினாங்கபாவ் பேரரசைத் தோற்றுவித்த ஆதித்தியவர்மன் புத்த சமயத்தைச் சார்ந்தவர். 1347-ஆம் ஆண்டில் இருந்து 1375-ஆம் ஆண்டு வரை மினாங்கபாவு பேரரசை ஆட்சி செய்தார்.  

மத்திய சுமத்திராவில் ஒரு மாநிலமாக இருந்த மலையபுரத்தின் அரசராக இருந்தவர் ஆதித்தியவர்மன். இந்த மலையபுரம் (*Malayapura*), இப்போது பகாருயோங் (*Pagarruyung*) என்று அழைக்கப்படுகிறது.  

### ஆதித்தியவர்மன்

1309-இல் இருந்து 1328 வரை, மஜபாகித் பேரரசை ஆட்சி செய்த செயநகரன் என்பவரின் ஒன்றுவிட்ட சகோதரர் ஆதித்தியவர்மன். மஜபாகித் பேரரசின் அரசர் திரிபுவனராஜா என்பவரின் பேரனும் ஆவார். மஜபாகித் பேரரசின் மூத்த அமைச்சராக இருந்த போதுதான் மினாங்கபாவு பேரரசை ஆதித்தியவர்மன் தோற்றுவித்தார்.  

## படத் தொகுப்பு
<>  

</>
# அயேடா



அயேடா என்னும் ஊர், ஒடிசாவின் அனுகோள் மாவட்டத்தில் உள்ளது. இது ஆட்டமல்லிக் வட்டத்துக்கு உட்பட்டது.  
இது மாவட்டத் தலைநகரமான அனுகோளில் இருந்து 92 கி.மீ தொலைவில் உள்ளது.  

## அரசியல்
இது ஆட்டமல்லிக் சட்டமன்றத் தொகுதியில் சேர்க்கப்பட்டுள்ளது. பாராளுமன்றத் தேர்தலுக்கு சம்பல்பூர் மக்களவைத் தொகுதியின்கீழ் உள்ளது.
# வேத சந்தஸ்கள்

**வேத சந்தஸ்கள்** (Vedic meter) இந்து சமய வேத மந்திரங்களில் எத்தனை அடிகள் (பதங்கள்), எத்தனை எழுத்துக்கள் (அட்சரங்கள்) இருக்க வேண்டும் என நிர்ணயிக்கின்ற பகுதியே **சந்தஸ்** எனப்படும்.  
சமஸ்கிருத மொழியில் பல சந்தங்களைப் பற்றி சந்தஸ் தொடர்பான சாத்திரங்கள் கூறியிருந்தாலும், வழக்கில் ஏழு சந்தங்களே (சந்தஸ்கள்) உள்ளன. அவைகள்:  

1. காயத்திரி சந்தம்: மூன்று அடிகள், ஒரு அடிக்கு எட்டு எழுத்துக்களுடன் மொத்தம் 24 எழுத்துக்களுடன் கூடிய மந்திரங்கள் கொண்டது.
1. ஊஷ்ணிக் சந்தம்: நான்கு அடிகள், ஓர் அடிக்கு ஏழு எழுத்துக்கள்; மொத்தம் 28 எழுத்துக்களுடன் கூடியது.
1. அனுஷ்டுப் சந்தம்: நான்கு அடிகள், ஒர் அடிக்கு எட்டு எழுத்துக்கள்; மொத்தம் 32 எழுத்துக்களுடன் கூடியது.
1. ப்ருஹதி சந்தம்: நான்கு அடிகள், ஒவ்வொரு அடிக்கு முறையே 8, ,, 12, 8 எழுத்துக்களுடன் மொத்தம் 36 எழுத்துக்கள் கொண்டது.
1. பங்கதி சந்தம்: நான்கு அல்லது ஐந்து அடிகள்; மொத்தம் 40 எழுத்துக்களுடன் கூடியது.
1. திருஷ்டுப் சந்தம்: நான்கு அடிகளுடன், ஓர் அடிக்கு 11 எழுத்துக்களுடன், மொத்தம் 44 எழுத்துக்களுடன் கூடியது.
1. ஜகதி சந்தம்: நான்கு அடிகள், ஓர் அடிக்கு 12 எழுத்துக்கள்; மொத்தம் 48 எழுத்துக்களுடன் கூடியது.

புராணங்கள் மற்றும் இதிகாசங்களில் அனுஷ்டுப் சந்தஸ் பெருவாரியாக பயன்படுத்தப்பட்டுள்ளது.
# செயற்பாட்டியம் (கட்டிடக்கலை)

கட்டிடக்கலையில் **செயற்பாட்டியம்** (functionalism) என்பது, கட்டிட வடிவமைப்பு அதன் செயற்பாட்டு நோக்கங்களை அடிப்படையாகக் கொண்டிருக்க வேண்டும் என்னும் கொள்கையாகும். இக்கூற்றுத் தன்விளக்கம் கொண்டிருப்பதுபோல் தோன்றினாலும், கட்டிடக்கலைத் துறையில், குறிப்பாக நவீன கட்டிடக்கலை தொடர்பில், இது சர்ச்சைக்குரிய ஒன்றாகவே உள்ளது. செருமனி, செக்கோசிலவாக்கியா, சோவியத் ஒன்றியம், நெதர்லாந்து ஆகிய நாடுகளில் செயற்பாட்டியக் கொள்கையின் செல்வாக்குக் கூடிய அளவில் காணப்படுகிறது.  

இக்கருத்துருவின் அடிப்படைகளை, கட்டிடங்களுக்கு இருக்க வேண்டியவையாக விட்ருவியசு கூறிய மூன்று விடயங்களில் ஒன்றான "பயன்பாடு" என்பதில் காண முடியும். "அழகு", "உறுதி" என்பன ஏனைய இரண்டும் ஆகும். கட்டிடத்தின் செயற்பாட்டுக்குத் தேவையில்லாத அழகூட்டல் அம்சங்களை அழகியலுக்காக மட்டும் புகுத்துவதைச் செயற்பாட்டியக் கொள்கையை வலியுறுத்துபவர்கள் ஏற்றுக்கொள்வதில்லை. கோதிக் மீளுயிர்ப்புக் கட்டிடக்கலைஞரான அகசுத்தசு வெல்பி பூகின் (Augustus Welby Pugin) என்பார், வசதி, கட்டுமானம், பொருத்தப்பாடு என்பவை தொடர்பில் தேவையற்ற எந்த ஒரு அம்சமும் கட்டிடத்தில் இருக்கக்கூடாது என்றும், கட்டிடத்தின் எல்லா அணிகளும் அதன் அவசியமான அமைப்பை மேம்படுத்துவதாக இருக்கவேண்டும் எனவும் குறிப்பிட்டார். இதனால், சில வேளைகளில், செயற்பட்டியமும், அழகியலும் ஒன்றுக்கொன்று எதிரானவை போல் விவாதிக்கப்பட்டாலும், இவை ஒன்றையொன்று குறை நிரப்பும் வகையில் அமையக்கூடியவை.  

## செயற்பாட்டியத்தின் வரலாறு
1896ல், சிக்காகோவைச் சேர்ந்த கட்டிடக்கலைஞரான லூயிசு சலிவன், "வடிவம் எப்போதும் செயற்பாட்டைத் தொடர்ந்து வரும்" என்னும் கருத்தை முன்வைத்தார். ஒரு கட்டிடத்தின் அளவு, அமைப்பு, வெளிகளுக்கு இடையிலான தொடர்புகள், பிற இயல்புகள் என்பன அக்கட்டிடத்தின் செயற்பாட்டினாலேயே தீர்மானிக்கப்படவேண்டும் என்பதே இதன் பொருள். அழகூட்டற் கூறுகள் செயற்பாடுகளோடு தொடர்பற்றைவை எனக் கருதப்பட்டதால், அழகூட்டற் கூறுகளைத் தாராளமாகப் பயன்படுத்துபவரான சலிவனின் கூற்று முரண்பட்டதாகவே தோன்றியது. அத்துடன் அவரது கூற்றில் குறிப்பிடப்பட்ட செயற்பாடு யார் தொடர்பானது என்பதும் தெளிவில்லை. எடுத்துக்காட்டாக, வாடகைக்கு விடுவதற்காகக் கட்டப்படும் தொடர்மாடி வீடுகளில் உரிமையாளர் சார்ந்த செயற்பாட்டுத் தேவைகளும், குடியிருப்பவர்கள் சார்ந்த செயற்பாட்டுத் தேவைகளும் முரண்படக்கூடும். எனினும் "வடிவம் செயற்பாட்டைத் தொடர்வது" என்னும் கூற்று, குறிப்பிடத்தக்கதும் நீண்டகாலம் நிலைத்ததுமான ஒரு எண்ணக்கருவை வெளிப்படுத்தியது.
# நாகாஸ்திரம்


**நாகாஸ்திரம்** இதிகாசங்களான மகாபாரதத்திலும், இராமாயணத்திலும் குறிப்பிடப்படும் ஆயுதமாகும். மகாபாரதத்தில் கர்ணனின் ஆயுதமாக குறிப்பிடப்படுகிறது. இதை அர்ஜூனனை நோக்கி ஒரு முறை மட்டுமே பிரயோகப் படுத்த வேண்டுமென, கர்ணனிடம் குந்தி தேவி வரம் வாங்குகிறார். கர்ணன் அர்ஜூனனின் மீது நாகாஸ்திரத்தினை ஏவிவிடும் தருணத்தில், அர்ஜூனனைக் கண்ணன் காப்பாற்றிவிடுகிறார் என மகாபாரதத்தில் குறிப்பு காணப்படுகிறது.  

இராமாயணத்தில் இலங்கை அரசன் இராவணனின் மீது இராமன் போர் தொடுக்கும் பொழுது, இந்திரசித்தன் இலக்குமணன் மீது நாகாஸ்திரத்தினை ஏவுவதாகவும். அதனால் இலக்குமணன் மயங்கிவிழுவதாகவும் குறிப்புகள் உள்ளன.  

## சிற்பம்
திருநெல்வேலி நெல்லையப்பர் கோவிலில் கர்ணன் சிற்பம் உள்ளது. தூணில் செதுக்கப்பட்ட இச்சிற்பம் பதினோராம் நூற்றாண்டினைச் சேர்ந்ததாகும். இச்சிற்பத்தில் அர்ஜூனன் மீது கர்ணன் நாகாஸ்திரத்தை ஏவ தயாராகும் நிலையில் உள்ளார். இடது கையில் வில்லும் வலது கையில் நாகாஸ்திரமும் ஏந்தியவாறு சிலை அமைக்கப்பட்டுள்ளது.  

## இவற்றையும் காண்க
- பிரம்மாஸ்திரம்

## ஆதாரங்கள்
# தில்லி இரும்புத் தூண்


தில்லியில் அமைந்துள்ள **துருப்பிடிக்காத இரும்புத் தூண்**, பண்டைய இந்தியாவின் உலோகவியல் துறை வளர்ச்சிக்குச் சான்றாகும். 23 அடி 8 அங்குலம் (7.21 மீட்டர்) உயரமும், 16 அங்குலம் (41 செமீ) விட்டமும் கொண்ட இத்தூண், தற்போது தெற்கு தில்லியின் மெஹரொலி பகுதியில் உள்ள குதுப் மினார் வளாகத்தில் அமைந்துள்ளது. இத்தூண் முன்பு எங்கிருந்தது என்பதை யாரும் அறிகிலர். இத்தூணில் குப்தர் பிராமியில் பொறிக்கப்பட்ட தகவலின் மூலம் விஷ்ணுவைப் புகழும் வகையில், இரண்டாம் சந்திரகுப்தனால் நிறுவப்பட்டது என அறிய முடிகின்றது.  

## இதனையும் காண்க
- தார் இரும்புத் தூண்